Nitra okúsila chuť európskeho pohára po prvýkrát a určite si nenarobila hanbu. Aj keď cez nich do ďalšej časti súťaže neprešla, poriadne tento špičkový tím z tureckej Ankary potrápila.
Klub VKP Bystrina SPU Nitra si vyskúšal organizáciu prestížnej súťaže Challenge Cup po prvý raz a to hneď dvakrát na domácej palubovke. Najprv sa zverenci trénera Kardoša stretli s maďarským Kaposvárom, ktorý porazili v dvoch zápasoch 3:2 a 3:0. Cez neho sa prebojovali do 16-finále proti Maliye Piyango SK Ankara, na tých však už obhajcovia slovenského titulu nestačili, prehrali s ním 1:3 a 0:3.
Napriek tomu však netreba vešať hlavu, ale tešiť sa z novej skúsenosti. Navyše sa tak môžu kardošovci sústrediť na to, čo klub ešte v tejto sezóne čaká. Posledné kolo základnej časti Mevza Cup-u, ktoré je na pláne práve v Nitre v termíne od 25. do 27. januára 2018, a boje o vstupenku do Final Four tejto súťaže. Nitre sa okrem toho podarilo opäť priamo postúpiť do Finále Slovenského pohára (2.-4.2.2018, miesto ešte neznáme), a čo je snáď najdôležitejšie, čakajú ju boje v play off o majstrovský hetrik!
Nitra má momentálne ukončenú základnú časť extraligovej súťaže ako druhá v poradí, na vedúcu Prievidzu stráca 1 bod. ROZPIS nadstavby prinesieme onedlho!
Rubrika: MEVZA a CEV